
Da li je zabranjeno uznemirivati komšije ?


* 
* 
* 
* 
* 
* 
* 
* 
* 
* 

 

Da li je zabranjeno uznemirivati komšije ?
==========================================

 

Ebu Hurejra, radijallahu anhu, prenosi da je Allahov Poslanik, sallallahu alejhi ve sellem, rekao: ‘Tako mi Allaha, on ne vjeruje! Tako mi Allaha, on ne vjeruje! Tako mi Allaha, on ne vjeruje! “A ko, Allahov Poslaniče?”, upitali su ashabi. “Onaj od čijeg zla nije pošteđen njegov komšija”, odgovorio je on.  Ovaj isti ashab prenosi da je Resulullah, sallallahu alejhi ve sellem, rekao: “Ko vjeruje u Allaha i u Sudnji dan neka ne uznemiruje komšije! Ko vjeruje u Allaha i Sudnji dan neka počasti svoga gosta! Ko veruje u Allaha i u Sudnji dan neka govori dobro ili neka šuti!”


Ibn Abbas, radijallahu anhu, čuo je Vjerovjesnika, sallallahu alejhi ve sellem, da govori: “Nije vjernik onaj ko je sit a njegov komšija gladan. ”


Ibn Omer, radijallahu anhu, kazuje: “Nekada je svakom od nas bilo draže dati svoj imetak drugom muslimanu, a sada je svakome imetak draži od drugih muslimana. Čuo sam Allahova Poslanika, sallallahu alejhi ve sellem, gdje govori: ‘Koliko će samo biti na Sudnjem danu onih koji će se objesiti o vrat svojih komšija govoreći: ‘Gospodaru, on me ingnorirao i nije me pazio. “‘ .


Ebu Hurejra, radijallahu anhu, pripovijeda da je Vjerovjesnik, sallallahu alejhi ve sellem, kazao: ” Utječite se Allahu od zlih komšija koji su stalno nastanjeni u vašoj blizini, za razliku od nomada: oni se često sele. ”


Ebu Hurejra, radijallahu anhu, prenosi da je Allahovom Poslaniku, sallallahu alejhi ve sellem, rečeno: “Allahov Poslaniče, jedna žena noću klanja, danju posti, čini dobra djela i udjeljuje milostinju ali uznemiruje komšije!” U njoj nema dobra, ona će biti stanovnik u Vatri”, reče Allahov Poslanik. “A druga žena klanja propisane namaze, udjeljuje kao milostinju nešto bezazleno i nikoga ne uznemiruje”, rekoše prisutni. “Ona će ući u Džennet”, odgovori on.


Propisi u vezi s poglavljem:


Prvo, komšija u islamu ima velika prava koja treba poštovati čuvati, čineći dobročinstvo prema njemu koliko god se može.


Drugo, zabranjeno je na bilo koji način uznemirivati komšije.


Treće, između ostalih, prava komšije su da nasloni gredu na zid tvoje kuće, da bez njegove saglasnosti ne sagradiš visoku građevinu koja će ga zakloniti od vjetra i od sunca, da ga ne uznemiruješ neprijatnim mirisima, da ga ne ostaviš na cjedilu … Neka od spomenutih prava spominju se u hadisima čiji su lanci prenosilaca slabi, a o kojima Ibn Hažder, 1O/ 446, kaže: “Mnoštvo lanaca prenosilaca ukazuje na to da je ovaj hadis ipak utemeljen.”


Četvrto, onaj koga njegov komšija bude uznemirivao ima pravo požaliti na njega i javno spomenuti nepravdu koju mu on čini. Ehu Hurejra, radijallahu anhu, prenosi da se neki čovjek požalio: “Allahov Poslaniče, moj me komšija uznemiruje!” ‘Idi i iznesi svoje stvari na put”, reče mu Poslanik, sallallahu alejhi ve sellem. On tako i uradi, pa se narod poče okupljati. “Zbog čega si to uradio?”, upitaše ga. “Zbog komšije koji me uznemiruje. Kada sam ispričao Vjerovjesniku, sallallahu alejhi ve sellem, šta od njega trpim, zapovjedio mi je da iznesem svoje stvari na put”, odgovorio je onaj čovjek. Narod tada stade proklinjati onog čovjeka: “Allahu, prokuni ga! Allahu, ponizi ga!” Čuvši za to, onaj komšija dođe i obrati se potlačenom: ”Vrati se u svoju kuću. Tako mi Allaha, neću te više uznemirivati!”


U drugoj verziji stoji da se nepravedni komšija požalio Vjerovjesniku, sallallahu alejhi ve sellem: “Ljudi me proklinju?” “Allahovo je prokletstvo veće od njihovog”, reče mu Poslanik, sallallahu alejhi ve sellem, a potlačenom komšiji reče: ‘Riješio si svoj problem. ”


Ebu Amir el-Himsi pripovijeda da je Sevban govorio: “Ako dvojica ljudi budu izbjegavali jedan drugog duže od tri dana i umru kao takvi, obojica će nastradati. Ako čovjek bude uznemirivao svoga komšiju toliko da ga prisili da napusti svoj stan, nastradat će.”


 


 


———–  

Iz knjige “Enciklopedija Zabrana u Islamu 3. dio”  

Naslov originala: “Mewsua'tul-menahiš-šeri'jjeti fi sahihis-sunnetin-nebevijjeti ”  

Autor: Selim el-Hilali  

Preuzmite pdf knjigu na ovom linku:  

<https://pitajucene.com/wp-content/uploads/2019/09/Enciklopedija-zabrana-u-islamu-3.pdf>


